  Виталий Пронин Эгра ёросысь Зура черкогуртын 3 ансамбльзы вань. Соос пӧлысь мӧйыэз — «Уй тылъёс». Туэ феврале ансамбльлы 35 ар тырмоз ни. Коллективзы бадӟым ӧвӧл — 13 мурт гинэ. Столовойын, льнозаводын, колхозын, школаын ужамъёс татчы кырӟаны ветло. Эгра ёросысь Зураысь "Уй тылъёс" ансамль куно пумита Туспуктӥз Олеся Тронина— Ансамбль кылдыку, ӝытъёсы ульчаосын тылъёс уг на ӝуало вал. Репетициосы бер ӝыт ветлӥськом, уйин бертӥськом бере, сьӧрамы фонарикъёс я факелъёс кутылӥмы, — шуэ азьветлӥсьсы Антонида Агафонова. — Соин ансамбльлы ним но «Уй тылъёс» сётӥмы. Антонида Анатольевна вань улонзэ льнозаводлэн столовояз ужамын. Коллективенызы быгатыса кивалтэ — эшъёссэ репетицие яке концертэн мукет районэ поттыны ӝог быгатэ. Ансамбле ветлӥсьёс сое яратыса «милям ать карисьмы» шуо. Ансамбле ветлӥсьёс пӧлысь егитэз — Елена Корепанова, солы 58 арес. Нош мӧйыэзлы — Полина Козловалы — 80 арес ни. Коллективазы вань 2 воргоронзы но. Арганчи Николай Авдеев 8 ар ветлэ ни ансамбле, нош кырӟась Павел Лекомцев — 2 ар пала гинэ. Кыкназы серекъяса шуо: нылкышноосмылы мытылыны ум дӥсьтӥське, сокем етӥзэсь. Концертъёсын ветлыло артысь гуртъёсы, бускель ёросъёсы. — Кыдёке ум потаське, автобусмы ӧвӧл, ми бензин понна коньдон асьмеос но тырыны дась, но транспорт шедьтыны шуг, — шуэ ансамбле ветлӥсь Юсия Никитина. — Пандемия кутскем бере бадӟым концертъёс, ужрадъёс ортчытъяны лэземын ӧвӧл, юбилеймес но пусйытэк кылиськом ни. Но сыӵе ми ог-огмылэсь мӧзмиськом — гуртын пукыны ум чидаське. «Сэреге» (Зураысь спортэн вырон но шутэтскон инты — авт.) потылӥськом, ог-огмы доры куное ветлӥськом ик. «Уй тылъёс» тэк пуконэз уг тодо: черкогуртын ортчылӥсь мероприятиосты огзэ но уг кельто, ваньмаз ветло-пырисько. Со сяна, библиотекаын ортчылӥсь «Берегиня» клубе ветло, ӝытъёсы репетициосы потало. Али котькытын скандинав амалэн ветло, зураос но бере уг кылё — нуналаз 3-4 иськем ортчыло. Озьы ик ог-огзы доры вераськыны, черсӥськыны-керттӥськыны но потало. Шумпотымон, коллективен пумиськылэммы бере 4 мурт газетмылы гожтӥськиз. 3-ез соос пӧлысь азьло газетмес уг басьто вал. Оскиськом, газетмы соослы яралоз но азьланяз но соос газетмылы гожтӥськозы шуыса. Анастасия Агафонова  